作者:李夐
標題:恆嶽晨望有懷
內容:二儀均四序，五嶽分九州。靈造良難測，神功匪易酬。恆山北臨岱，秀崿東跨幽。澒洞鎮河朔，嵯峨冠嵩丘。禋祠彰舊典，壇廟列平疇。古樹侵雲密，飛泉界道流。從官叨佐理，銜命奉珍羞。薦玉申誠效，鏘金諒有由。郊原照初日，林薄委徂秋。塞近風聲厲，川長霧氣收。他鄉饒感激，歸望切祈求。景福如光願，私門當複侯。